**Oktober på Maurtua**

Høsten kommer snikende på oss og nå er det oktober. Vi har hatt noen skikkelig klissvåte dager, mellom mange flotte. Barna har vært ute og plasket i sølepytter og for mange av de minste er det en opplevelse å kjenne på våt sand som ikke vil av fingrene.

**Et lite tilbakeblikk på september:**

September har vært en flott måned på Maurtua. De nye barna er nå blitt tryggere og slipper seg løs både på avdelingen og i uteleken. De begynner å finne sine plasser. Kjekt å se dem utforske omgivelsene og ikke minst se samspillet mellom barna. Blikk som møtes, smil som deles og mye parallell lek, der barna leker ved siden av hverandre med samme type lek og har stor glede av hverandres selskap. Vi har hatt fokus på egenskapen **omsorg**. Vi har en herlig gjeng av «store» barn også, som viser mye omtanke og omsorg for de nye barna. De kommer med tutter, kosefiller, oppmuntringer og en hjelpende hånd. Denne måneden har vært preget av det å skape trygghet i barnegruppa og å bli kjent med hverandre. Store deler av dagen, deler vi barna opp i mindre grupper der de kan få tid og rom for å leke og utforske. Små barn har godt av få relasjoner for å oppleve trygghet. Det skaper mer ro og konsentrasjon for det enkelte barn i forhold til lek og aktivitet. Det fremmer kontakt og stimulerer til vennskap mellom barn. Vi voksne får muligheten til å delta i barnas lek på en bedre måte. Dette skaper igjen bedre læringssituasjoner for barna og vi får mer tid sammen med det enkelte barn. Forskning viser at kortisolnivået (stresshormonet) i kroppen synker betraktelig når barna går fra å være i store barnegrupper til grupper med få barn og voksne. Vi på Maurtua fokuserer mye på lek. Rammeplanen sier at leken skal ha en sentral plass i barnehagen, og lekens egenverdi skal anerkjennes. Barnehagen skal gi gode vilkår for lek, vennskap og barnas egen kultur. Inne på lekerommet er det en del udefinerbarelekematerialer. (Pappesker, rør, stoff, flasker, klosser, bøtter o.l) Ved å gi barna disse materialene er vi med å legge til rette for den kreative leken, der barna må bruke fantasien sin for å skape et lekemiljø. Doktorlek er veldig kjekt for tiden. Barna lager senger av putene og roper «au». Så kommer doktoren og gir bandasje, sprøyte og medisin. Her viser barna omsorg for hverandre og det er mye godt samspill og rollelek.

Denne måneden har vi hatt fokus på fagområdet **kropp, bevegelse, mat og helse.** Gjennom kroppslig aktivitet lærer barn verden og seg selv å kjenne. Ved sanseinntrykk og bevegelse skaffer barn seg erfaringer, ferdigheter og kunnskaper på mange områder. Rammeplanen sier at barnehagen skal legge til rette for at alle barn opplever bevegelsesglede, matglede og matkultur, mentalt og sosialt velvære og fysisk og psykisk helse. Uteområdet hos oss er stort med mulighet for varierte aktiviteter. Dette er med på å stimulere barnas motorikk og bevegelse. Vi sykler, springer, hopper, ruller og balanserer. Vi har lekt inne på puterommet og har hatt disco inne på avdelingen.

Vi deler barnegruppa i to når vi har samling. De eldste har samling inne på lekerommet og øver på å sitte i ro og følge med, mens de yngste er inne i garderoben. Her får barna utforske og være nysgjerrige. Små barn er kroppslige tilstede i verden, de bygger relasjoner, kommuniserer og lærer å forstå verden gjennom kroppen sin.

**Oktober**

Det faller naturlig å legge litt vekt på høst denne måneden. Fargene forandrer seg og bladene faller fra trærne. Et barn hadde et stort blad i hånden og kom bort til en voksen. «Se bladene detter fra treet, det er høst»

Satsningsområdet vårt er sosial kompetanse. Vi jobber med et opplegg som heter **SMART** oppvekst. **SMART** oppvekst handler om å kunne lære seg ferdighetene i å se alt som er bra hos seg selv og andre. I oktober vil vi ha videre fokus på egenskapen **omsorg**. Vi begynner med å introdusere begrepet for barna, som vi vil knytte opp til det å være gode mot hverandre, trøste og hjelpe hverandre, og dele på leker. Vi vil sette ord på egenskapene/styrkene i her og nå situasjoner.

Torsdag har vi Smartdag. Vi deler barna i smågrupper. Her vil det bli tilrettelagte aktiviteter hvor vi voksne har et ekstra fokus på å sette ord på den **omsorgen** vi ser hos barna. De eldste barna starter med en smart samling. I samlingene skal vi lese bøker og synge sanger som omhandler omsorg, dramatisere historier der omsorg kommer tydelig til uttrykk, og jobbe ut fra smartkassen vår. Her vil barna bli kjent med Petter og hans familie. Etterpå deler de seg i lekegrupper. Hos de yngste barna er toddlerleken i hovedfokus. De har behov for å bevege seg, de utforsker og er nysgjerrige. Det skjer mye læring gjennom leken. Vi voksne må være tilstede og sette ord på det barnet gjør i leken.

Vi ønsker å ha et særlig fokus på følelser som er med på å styrke barnas psykiske helse. Målet er å øke barnas evne til å se etter tegn, kjenne igjen og sette ord på ulike følelser og vise omsorg for hverandre. Hvis barna skal bli i stand til å regulere følelser, må de få hjelp til å bli klar over hva de føler, og sette ord på følelsene sine. – Og få tillatelse til å gi uttrykk for dem. Det viktigste arbeidet blir å sette ord på de følelsene vi ser og opplever sammen med barna i her og nå situasjoner, slik at barna får utviklet sin språkforståelse og preferanse for hva det vil si å være glad, sint, lei og redd. Denne måneden vil vi ha fokus på følelsen glad.

Faglig fokus denne måneden er **nærmilø og samfunn.** Barnas medvirkning i barnehagens hverdagsliv legger grunnlaget for videre innsikt i og erfaringer med deltakelse i et demokratisk samfunn. Gjennom utforsking, opplevelser og erfaringer skal barnehagen bidra til å gjøre barna kjent med eget nærmiljø, samfunn og verden.

FN-dagen markeres torsdag 24.oktober i barnehagen. Da inviterer vi dere foreldre og søsken til cafe og kunstutstilling med salg av mat, kaker og barnekunst til inntekt for fadderbarnet vårt. Barnehagen støtter arbeidet som drives av SOS- barnebyer, og har et fadderbarn Krisztofer fra Ungarn. Vi vil også bruke tid til å lage det som barna skal selge på FN dagen.

Vi venter med å gå på tur på onsdager. Evt. går de eldste barna på tur. Denne dagen må barna ha med seg matpakke til lunsj. Turene kommer i første omgang til å gå helt i nærområdet, som i Ormaskogen og lekeplasser i nærheten. De første turene skal vi øve på å sitte fint i vogna eller holde fast i en vogn. Vi ønsker å formidle glede over å være ute og gi barna gode opplevelser i naturen.

**Info:**

Vi er inne i en tid med store forandringer væmessig. Ha derfor med både varme og tynnere klær i garderoben. Et tips til våte, kalde og vindfulle dager er et par med regnvotter.

Vi har en instagramkonto: maurtuaa. Her kan dere se glimt fra barnas hverdag.

En liten rettelse fra forrige månedsbrev. Der stod det at Ellen jobber 60%, men hun jobber 80%.

Vi vil ønske Live velkommen til Maurtua. Hun begynner hos oss mandag 14. oktober. Gleder oss til å bli kjent med deg og din familie.

**Viktige datoer:**

Onsdag 2. oktober Andreas blir 2 år Hipp Hurra

Onsdag 2. oktober Dugnad i barnehagen

Torsdag 10. oktober Molly blir 1 år Hipp Hurra

Mandag 14. oktober Velkommen til Live

Torsdag 24. oktober FN dag

Ønsker dere en fin oktober

Hilsen alle oss på Maurtua v/Nina